**บทที่ 5**

**สรุปผลการวิจัย**

 การพัฒนาผลิตภัณฑ์เครื่องสำอางจากข้าวเพื่อเพิ่มมูลค่าแก่วิสาหกิจชุมชน กลุ่มผู้ปลูกข้าวบ้านหนองยาง สรุปผลการวิจัยรายละเอียดดังนี้

**5.1 ผลิตภัณฑ์สบู่**

 ผลิตภัณฑ์สบู่ ที่ผสมสารสกัดสมุนไพรทั้ง 4 สูตร มีคุณสมบัติทางกายภาพและเคมีที่ผ่านเกณฑ์กำหนดพื้นฐานของสบู่ทั่วไปทุกข้อคือ มีค่า pH อยู่ในช่วง 9 – 10 มีปริมาณฟองเป็น 3 เท่าของปริมาณน้ำสบู่ มีความคงตัวของฟองสบู่มากพอสำหรับการใช้ในแต่ละครั้ง และสบู่ทั้ง 4 สูตรมีการสึกกร่อนต่อการใช้งานน้อยมาก

**5.2 ผลิตภัณฑ์แชมพู**

 ผลิตภัณฑ์แชมพูจากสารสกัดข้าวไรซ์เบอร์รี่ มีคุณสมบัติทางกายภาพและเคมีดังนี้ เนื้อแชมพูเป็นเนื้อเดียวกัน ไม่มีการตกตะกอน มีค่า pH อยู่ระหว่าง 6.5 – 6.7 ปริมาณฟองเฉลี่ย 30.75±0.82

มิลลิลิตรมีความคงตัว เนื้อแชมพูเป็นเนื้อเดียวกันไม่มีการแยกชั้น

**5.3 ผลิตภัณฑ์โลชั่นบำรุงผิว**

 ผลิตภัณฑ์โลชั่นบำรุงผิว ที่มีส่วนผสมจากสารสกัดจากข้าวไรซ์เบอร์รี่ และข้าวไรซ์เบอร์รี่ผสมใบบัวบก มีคุณสมบัติทางกายภาพที่อยู่ในเกณฑ์มาตรฐาน คือ เนื้อครีมไม่เกิดการแยกชั้น และเมื่อนำมาทดสอบความคงตัวที่สภาวะร้อนสลับเย็นจำนวน 6 รอบ ลักษณะเนื้อครีมทั้ง 2 สูตร ไม่มีการเปลี่ยนแปลง เนื้อครีมละเอียดไม่มีการแยกชั้น มีสีและกลิ่นคงเดิม ค่า pH มีการเปลี่ยนแปลงเล็กน้อย